Diari Oficial de la Generalitat Valenciana


Sumari del DOGV 10510, del 19-02-2025 (2025/2707)

DECRET 26/2025, de 18 de febrer, del Consell, de modificació del Decret 173/2024, de 3 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat.
----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2025/02/18/26/dof/vci/html**

### Dades del document

Número de DOGV
:   10106

Data del DOGV
:   19-02-2025

Secció del DOGV
:   I. DISPOSICIONS GENERALS

Número del document
:   2025/2707

CVE
:   YIEG-B-7578-1259

Data del document
:   18-02-2025

Organisme emissor
:   Presidència de la Generalitat / Conselleria d'Educació, Cultura, Universitats i Ocupació / Conselleria d'Emergències i Interior

Tipus de document
:   Decret

Anàlisi jurídica

 Descriptors 

:   * repartiment de competències
    * administració regional
    * competència administrativa
    * desastre natural
    * inundació

El Decret 173/2024, de 3 de desembre, del Consell, ha establit l'estructura orgànica bàsica de la Presidència i de les conselleries de la Generalitat, en el marc del que es preveu en el Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries, i les seues atribucions.

A fi d'aconseguir més eficàcia en la gestió, a través de les modificacions operades en este decret s'han concretat, amb més precisió, algunes de les funcions que es regulen en este atribuïdes a diferents òrgans, i s'han estructurat de manera més coherent alguns d'estos.

Seguint eixa mateixa línia, convé puntualitzar alguns aspectes que corresponen als àmbits de competències de les conselleries d'Emergències i Interior, i d'Educació, Cultura, Universitats i Ocupació.

En virtut d'això, fent ús de les atribucions conferides en l'article 64 de la Llei 5/1983, de 30 de desembre, del Consell; a proposta conjunta del president de la Generalitat, del conseller d'Emergències i Interior, i del conseller d'Educació, Cultura, Universitats i Ocupació, i amb la deliberació prèvia del Consell, en la reunió del dia 18 de febrer de 2025,

DECRETE

*Article únic. Modificació del Decret 173/2024, de 3 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat.*

1. Es modifiquen els articles 91, 92.2, 99.1, 101, 102, 103, 105.1, 109 i 113.1, la redacció dels quals és la que es consigna en l'annex del present decret.

2. En el capítol II del títol VII, s'incorpora una nova secció segona, titulada «Direcció General d'Innovació en Emergències», de la qual forma part únicament un nou article 91 bis, la redacció del qual queda com es determina en l'annex d'este decret.

3. Així mateix en el capítol II del títol VII, es renumeren les seccions segona i tercera, que passen a ser, respectivament, les seccions tercera i quarta del mateix títol i capítol.

4. Se suprimix l'article 94 bis.

DISPOSICIÓ FINAL

*Única. Entrada en vigor*

Este decret entrarà en vigor el dia de la publicació en el *Diari Oficial de la Generalitat Valenciana*.

València, 18 de febrer de 2025

Carlos Mazón Guixot

President de la Generalitat

Juan Carlos Valderrama Zurián

Conseller d'Emergències i Interior

José Antonio Rovira Jover

Conseller d'Educació, Cultura, Universitats i Ocupació

ANNEX

*Nova redacció dels articles 91, 91 bis, 92.2, 99.1, 101, 102, 103, 105.1, 109 i 113.1 del Decret 173/2024, de 3 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat.*

1. L'article 91 queda redactat com seguix:

«Article 91. Estructura dels òrgans superiors i directius

Davall la direcció superior de la persona titular, la Conselleria d'Emergències i Interior està integrada pels òrgans superiors i centres directius següents:

a) Secretaria Autonòmica d'Emergències i Interior

b) Subsecretaria

c) Direcció General d'Innovació en Emergències

d) Direcció General d'Interior

e) Direcció General d'Emergències i Extinció d'Incendis.»

2. El nou article 91 bis queda amb la redacció següent:

«Article 91 bis. Direcció General d'Innovació en Emergències

Davall la dependència directa de la persona titular de la Conselleria d'Emergències i Interior, la Direcció General d'Innovació en Emergències exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria d'innovació davant d'emergències, això en virtut de la delegació que s'adopte d'acord amb l'article 12 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències.»

3. L'apartat 2 de l'article 92 queda redactat com seguix:

«Article 92. Secretaria Autonòmica d'Emergències i Interior

[…]

2. De la Secretaria Autonòmica d'Emergències i Interior depenen els centres directius següents:

a) Direcció General d'Interior

b) Direcció General d'Emergències i Extinció d'Incendis.»

4. L'apartat 1 de l'article 99 queda redactat de la manera següent:

«Article 99. Secretaria Autonòmica d'Educació

1. La Secretaria Autonòmica d'Educació exercix les funcions establides en l'article 68 de la Llei 5/1983, de 30 de desembre, del Consell, en matèria de política educativa, formació professional, política lingüística, personal docent, personal no docent d'atenció educativa en centres docents, i el foment de la participació dels diferents sectors de la comunitat educativa. Així mateix, assumix directament la superior direcció de la inspecció educativa, la formació del professorat i la negociació amb les persones representants dels diferents sectors de la comunitat educativa.

[…]»

5. L'article 101 queda redactat com seguix:

«Article 101. Direcció General de Centres Docents

La Direcció General de Centres Docents exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de centres docents i servicis educatius, a excepció de les ensenyances artístiques superiors i les de formació professional, així com la planificació educativa ordinària, tot això referit a educació infantil, educació primària, educació secundària obligatòria, batxillerat, educació a distància, educació de persones adultes i ensenyances de règim especial.»

6. L'article 102 queda com seguix:

«Article 102. Direcció General d'Ordenació Educativa i Política lingüística

La Direcció General d'Ordenació Educativa i Política Lingüística exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria d'ordenació acadèmica i proposta de mesures, iniciatives i actuacions per a la millora de la qualitat de l'educació, així com en matèria de política lingüística, traducció i correcció de textos, i gestió del multilingüisme en l'àmbit de les ensenyances no universitàries.»

7. L'article 103 queda redactat de la manera següent:

«Article 103. Direcció General d'Innovació i Inclusió Educativa

La Direcció General d'Innovació i Inclusió Educativa exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria d'innovació i inclusió educatives i l'avaluació general del sistema educatiu quant a les ensenyances no universitàries, així com l'anàlisi dels seus resultats.»

8. L'apartat 1 de l'article 105 queda redactat com seguix:

«Article 105. Secretaria Autonòmica de Cultura

1. La Secretaria Autonòmica de Cultura exercix les funcions que li atribuïx l'article 68 de la Llei del Consell, en matèria de proposta i execució de la política cultural relativa a teatre, música, cinema, dansa, circ, exposicions i museus, llibre, biblioteques, arxius, patrimoni cultural valencià, gestió de les infraestructures culturals, mecenatge i ajudes i subvencions de l'àmbit cultural, així com l'autorització de l'ocupació temporal de béns immobles, de caràcter cultural, adscrits a la conselleria. Així mateix, se li atribuïx la coordinació cultural i les competències de l'Oficina de Mecenatge.

[…]»

9. L'article 109 queda redactat com seguix:

«Article 109. Direcció General d'Universitats

La Direcció General d'Universitats exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de formulació, execució i seguiment de la política universitària i de formació superior; regulació i gestió administrativa de les competències de la Generalitat relatives a universitats, centres, estructures i ensenyances universitàries; foment i desenrotllament del Sistema Universitari Valencià i impuls de la seua qualitat, competitivitat i internacionalització; promoció de l'accés als estudis superiors; mapa de titulacions del Sistema Universitari Valencià; proposta del model de finançament universitari, dels preus públics universitaris i de les taxes acadèmiques d'estudis artístics superiors; avaluació i prospectiva, i ensenyances artístiques superiors.»

10. L'apartat 1 de l'article 113 queda redactat com seguix:

«Article 113. Subsecretaria

1. La Subsecretaria, davall la dependència directa de la persona titular del departament, exercirà les funcions establides en l'article 69 de la Llei del Consell, així com la planificació, programació, gestió i execució de les infraestructures educatives, la tramitació de la contractació d'obres i aprovisionament, desenrotllament i implantació de productes, recursos i servicis tecnològics necessaris en l'àmbit de les seues competències especialment educatius, així com la tramitació dels procediments de responsabilitat patrimonial i l'exercici de la potestat disciplinària, excepte en el cas que la sanció proposada siga la de separació del servici. Així mateix, se li atribuïx la coordinació operativa, supervisió i control de les entitats, organismes, fundacions i consorcis que integren el sector públic instrumental cultural de la Generalitat.

[…]»


Còpia Permalink ELI